Bestuurder brand los op kapersArgieffoto ŉ Man is Dinsdagaand tydens ŉ mislukte kapingsvoorval op die N4 buite Middelburg in Mpumalanga doodgeskiet. Ineke van Huyssteen, woordvoerder van ER24, het gesê vyf verdagtes het vermoedelik probeer om ŉ afleweringsvoertuig in die Woestalleen-omgewing te kaap. Die bestuurder van die voertuig het glo op die kapers geskiet en een van die verdagtes het op die toneel aan sy wonde beswyk. Volgens Van Huyssteen is paramedici na die toneel ontbied en die man op die toneel dood verklaar. Die bestuurder en passasier in die afleweringsvoertuig was ongedeerd. Van Huyssteen het gesê die ander vier kapers is vermoedelik ook gewond, maar hulle het van die toneel gevlug. Sers. Gerald Sedibe, woordvoerder van die polisie, het aan Maroela Media bevestig dat ŉ skietvoorval op die N4 plaasgevind het, maar hy kon nie onmiddellik meer inligting verskaf nie.